**Saksdokument til ATM-utvalgsmøte nr. 3 - 2020**

**Møtetid: Fredag 5. juni 2020 kl 11:00 – 14:00
Sted: Digitalt møte - Teams**
Forslag til dagsorden:

**Sak 15/20 Referat
Sak 16/20 Forhandlingsgrunnlag byvekstavtale
Sak 17/20 Status gjennomføring av belønningsavtaler 2018-21
Sak 18/19 Midler til reduserte billettpriser på kollektiv
Sak 19/20 Oppdatering av handlingsprogram til Areal- og
 transportplan Buskerudbyen 2020-23
Sak 20/20 Tilskuddsmidler 2020 til areal i byvekstavtaler
Sak 21/20 Statens vegvesens organisasjon og oppgaver - orientering
Sak 22/20 Status
Sak 23/20 Eventuelt**

**Vedlegg**
1. Referat fra møte i ATM-utvalget 15. mai 2020 (sak 15)

**Separate vedlegg (link)**

1. [Felles politisk saksfremlegg. Drøftingssak om forhandlingsgrunnlag for byvekstavtale for Buskerudbyen, datert 29.05.2020 (sak 16)](https://drive.google.com/open?id=17dCdoduJ-nUcVVHJUxcbifvHVxCY7vvq) med følgende vedlegg (link):
* [Brev av 02.01.2020 fra Samferdselsdepartementet](https://drive.google.com/open?id=1GpBGkUHOjXhOD_lNxulF405MqtGHReN6)
* [Brev av 20.03.2020 fra Buskerudbysamarbeidet](https://drive.google.com/open?id=1XZqgP3BO2KDNwcRv0EQ2APEfhWkG4nM7)
* [Brev av 15.04.2020 fra Samferdselsdepartementet](https://drive.google.com/open?id=1SDa4SivwjYU-bdXJ0NJhW5lUi1VJowRz)
* [Samarbeidsavtale om klimavennlig areal- og transportutvikling i byområdet Lier – Kongsberg. Areal, transport og miljøprosjekt Buskerudbyen. Videreføring fra 01.01.2015](https://drive.google.com/open?id=1twRP__K1EPIMWnyRqOrsnEeUtdvx6wfh)
1. [Utkast til lokalpolitisk forhandlingsgrunnlag for en byvekstavtale datert 08.05.2020 (sak 16)](https://drive.google.com/open?id=14iqHUZe-TkqK-pt8sOtn23SojJk79Tj-)

Buskerudbyen, 29.05.2020

Monica Myrvold Berg Bente Gravdal
Leder av ATM-utvalget Leder adm. styringsgruppe**Sak 15/20 Referat fra forrige møte**Referat fra møte i ATM-utvalget 15. mai 2020 følger som vedlegg 1. ***Forslag til konklusjon:*** *Referatet godkjennes*

**Sak 16/20 Forhandlingsgrunnlag byvekstavtale**

**Hensikt med saken**Drøfte felles saksframlegg for lokalpolitisk drøftingssak i september og ta endelig stilling til videre prosess med forhandlingsgrunnlag for byvekstavtale.

**Bakgrunn**Ordførerne og fylkesrådets representant i ATM-utvalget hadde et digitalt møte med Samferdselsdepartementet, ved statssekretær Ingelin Noresjø, den 14.05. I ATM-utvalget påfølgende dag ble følgende hovedpunkter fra møtet presentert og drøftet:

* Buskerudbyen vil få Belønningsmidler videre også i årene fremover etter at avtalen for 2020-2021 utløper.
* SD er usikre på hvordan de skal gripe an Buskerudbyens ønske om byvekstavtale, da Buskerudbyen er det eneste av de store byområdene uten bompengepakke. Statssekretæren foreslo at det opprettes en administrativ dialog for å drøfte veien videre.
* Før forhandlinger kan starte opp må det lages et forhandlingsmandat fra SD til Statens vegvesen.
* SD kan ikke svare på når de kan starte forhandlinger om byvekstavtale.

Med utgangspunkt i signalene som fremkom i møtet med SD var det enighet om å ta endelig stilling til videre prosess i ATM-utvalgets møte 05.06. Det ble pekt på behovet for å gi rom for en lokalpolitisk drøftingssak for sentrale problemstillinger.

I møtet ble det også anbefalt at følgende punkter legges til grunn som hovedprioriteringer i forhandlinger om statlige byvekstavtalemidler:

* Belønningsmidler til fortsatt forsterket bussdrift
* Investeringsmidler (programområdemidler) til å utvikle og ta igjen manglende investeringer på hovedvegnettet for sykkel.
* Investeringsmidler til fremkommelighetstiltak for buss som vil gi stor nytte og effektive forbindelser til viktige reisemål, som jernbanestasjoner og nytt sykehus.
* Investeringsmidler til stasjoner og knutepunkt. Dette vil sammen med et forbedret togtilbud styrke togets konkurransekraft.
* Ny teknologi og smart mobilitet

I etterkant av møtet har det kommet innspill om at gange også bør være en del av hovedprioriteringene. Det er også pekt på behovet for å omtale andre typer tiltak enn de som er nevnt i hovedprioriteringene, f.eks.

* Tiltak for utvikling av vinterdrift for gående og syklende
* Samarbeid med andre aktører – f.eks. samarbeid med arbeidsgivere for mer bærekraftig mobilitet til og fra jobb.

ATM-utvalget har også vært tydelige på at forhandlingsgrunnlaget bør være mest mulig åpent for å sikre et tilstrekkelig handlingsrom i forhandlingene. I tillegg har ATM-utvalget vært opptatt av det i det videre arbeidet legges opp til drøftinger om hva partnerne i Buskerudbysamarbeidet kan bidra med økonomisk, samt forplikte seg til innen parkering og arealpolitikk.

Drøftingene i ATM-utvalgets møte 15.05 ledet ut i følgende konklusjon.:

*«ATM-utvalget anbefaler hovedinnretning i utkast til forhandlingsgrunnlag og skissert innhold i et felles lokalpolitisk saksfremlegg. Det tas endelig stilling til videre prosess i ATM-utvalget 5. juni. Det arbeides videre med ytterligere spissing av behovene for framtidsrettede mobilitetsløsninger i Buskerudbyen. Det legges opp til en lokalpolitisk drøftingssak for sentrale problemstillinger.»*

**Videre arbeid med forhandlingsgrunnlaget**

Hovedstrukturen i utkastet til [lokalpolitisk forhandlingsgrunnlag](https://drive.google.com/open?id=14iqHUZe-TkqK-pt8sOtn23SojJk79Tj-) gjenspeiler i stor grad strukturen i byvekstavtalene for de fire største byområdene, og dokumentet er uformet med tanke på at SD er hovedmålgruppen. Dette ga ATM-utvalget sin støtte til, men påpekte samtidig at behovene for framtidsrettede mobilitetsløsninger må spisses i det endelige forhandlingsdokumentet. I det videre arbeidet med forhandlingsgrunnlaget må det også legges vekt på å:

* Fremheve trafikksikkerhet.
* Fremheve hva samarbeidet har fått til i fellesskap, inkludert konkrete eksempler på arealutvikling.
* Generelt korte ned teksten i dokumentet og rendyrke forhandlingsgrunnlaget tilpasset målgruppen (SD).
* Fremheve hvordan hovedprioriteringene bygger opp under statlige investeringer i Buskerudbyområdet.
* Det vil lages en kort tekst om status og utviklingstrekk i kapittelet om situasjon og behov. Denne beskrivelsen vil sammen med behovsanalysen legge grunnlaget for de prioriteringene som beskrives i de påfølgende kapitlene. Positive utviklingstrekk som fremkommer av den nye reisevaneundersøkelsen (RVU) vil fremheves.
* Kapittelet som presenterer hovedprioriteringer som legges til grunn for prosjekter og tiltak bearbeides noe. Det kan blant annet være hensiktsmessig å i større grad vise til hva Buskerudbysamarbeidet har fått til på de aktuelle områdene som omtales.
* Det vil lages et eget måloppnåelseskapittel hvor det faglig argumenteres for at de prioriterte virkemidlene og sammensetningen av disse vil bidra til å nå nullvekstmålet og andre viktige målsettinger.

**Videre lokalpolitisk prosess**

I ATM-utvalgets møte 15.05. ble det understreket at det er viktig at Buskerudbyen står samlet og er offensive. Det forventes at den videre administrative dialogen med SD vil bidra til å klargjøre veien videre fram mot en oppstart av forhandlinger med staten.

Med bakgrunn i ATM-utvalgets anbefaling i møte 15.05. vurderes det som viktig å legge opp til en [lokalpolitisk drøftingssak](https://drive.google.com/open?id=17dCdoduJ-nUcVVHJUxcbifvHVxCY7vvq) om sentrale problemstillinger i september. Det anbefales at drøftingssaken holdes på et overordnet nivå. Det legges opp til en forankring av ATM-utvalgets anbefalte innretning og hovedprioriteringer i forhandlingsgrunnlaget. Disse hovedprioriteringene vil ligge til grunn for det videre arbeidet med å ferdigstille forhandlingsdokumentet, som foreslås endelig lokalpolitisk behandlet i kommunene og i Viken fylkeskommune i november/desember 2020. Alternativet vil være behandling på nyåret. Hovedprioriteringene vil også utgjøre et viktig grunnlag for den videre prosess med å konkretisere prioriteringene i en byvekstavtale.

I lokalpolitisk sak i november/desember vil det redegjøres for prosess, ansvar og roller i forhandlingene med staten, samt lokalpolitisk behandling av en byvekstavtale.

I den videre prosessen kan det også bli aktuelt å følge opp med en egen sak om partenes finansiering i en byvekstavtale.

Den foreslåtte reviderte prosessen endrer ikke ambisjonen om å få en byvekstavtale på plass i 2021. Det er derfor fortsatt viktig å signalisere overfor SD at det fra lokalt hold er et omforent ønske om oppstart av forhandlingene så snart som mulig.

***Forslag til konklusjon:*** *ATM-utvalget anbefaler at innretning og hovedprioriteringer i utkast til forhandlingsgrunnlag for byvekstavtale fremmes som lokalpolitisk drøftingssak i september. Forslag til felles lokalpolitisk saksfremlegg anbefales med endringer fra møtet. Det legges opp til endelig lokalpolitisk behandling av forhandlingsdokumentet i november/desember 2020.*

**Sak 17/20 Status belønningsavtaler 2018-21**

**Hensikt med saken**Gi status for gjennomføring av belønningsavtalene for 2018-2019 og 2020-2021.

**Belønningsavtalen 2018-2019**Det ble rapportert på gjennomføring av belønningsavtalen 2018-2019 til Samferdsels-departementet 1. februar 2020. I brev av 31. mars 2020 svarer departementet slik på denne rapporteringen:

“*Målet i belønningsavtalen med Buskerudbyen for perioden 2018 til 2019 var at det skulle bli bedre framkommelighet, miljø og helse i Buskerudbyen. Persontransport med bil skulle ha nullvekst i avtaleperioden.*

*Utviklingen i trafikken, målt i tråd med inngåtte avtale, viser en svak økning i biltrafikken på 0,1 pst. i avtaleperioden med 2017 som referanseår. Økningen er relativt liten, men stigende de siste årene. Det har vært en vekst på 7 pst. i den samlede passasjerutviklingen for buss og tog fra 2018 til 2019.*

*I avtaleperioden 2018-2019 ble det betalt ut 166 mill. kr. Det gjenstår til sammen 49 mill. kr totalt i ubrukte midler fra denne og tidligere avtaleperioder. I følge byområdet er flere av de resterende tiltakene enten igangsatt eller under planlegging, og vil bli gjennomført i løpet av 2020. Det er viktig av byområdet holder en framdrift som sørger for effektiv bruk av midlene. Byområdet må rapportere på ubrukte midler, som en del av rapporteringen for 2020.*

*Det er positivt at kollektivtransporten øker. Biltrafikken har en svak økning. Økningen er relativt liten og kan anses som måloppnåelse, selv om trafikkutviklingen har vært stigende de siste årene. Det er inngått ny belønningsavtale med Buskerudbyen for perioden 2020-2021, og dersom trafikkutviklingen øker ytterligere kan det bli behov for å justere virkemidlene i tråd med avtalen”.*

Det er fylkeskommunen som har mottatt tilskuddet fra departementet og fører regnskap for belønningsmidlene. Per 11.05.2020 gjenstår 33 mill. kr i ubrukte midler. Det gjennomføres nå dialogmøter mellom partnerne i Buskerudbysamarbeidet og sekretariatet for å følge opp de tiltakene som er under gjennomføring eller oppstarting.
 **Belønningsavtalen 2020-2021**Belønningstilskudd på 80 mill. kr for 2020 er utbetalt fra departementet. I tillegg vil 20 mill. kr i tilskudd til reduksjon av billettpriser på kollektivtrafikk bli utbetalt med det første. I følge brev fra Samferdselsdepartementet 5. mai skal disse innlemmes i belønningsavtalen og det skal rapporters i henhold til retningslinjene for belønningsordningen. Det vises til sak 18/20.

Det er utarbeidet gjennomføringsavtaler med partnerne når det gjelder iverksetting og gjennomføring av tiltak i tiltaksplan for belønningsmidlene 2020 som ATM-utvalget vedtok 21. februar 2020. Sekretariatet gjennomfører nå dialogmøter for å få oppdatert oversikt over status når det gjelder ferdigstilling av 2018-2019 tiltak og igangsetting av 2020 tiltak.

Justering av handlingsplanen for belønningsmidlene (med tiltaksplan 2020) som følge av tilskudd til reduksjon av billettpriser og evt. omdisponeringer når statusoversikt for gjennomføring foreligger behandles i Buskerudbyens organer i september.
Saken ble behandlet i administrativ styringsgruppe i møte 15. mai 2020.
 ***Forslag til konklusjon:*** *Saken tas til orientering.*

 **Sak 18/20 Midler til reduserte billettpriser på kollektiv
Hensikt med saken**
Orientere om svar fra departementet på Buskerudbyens søknad om midler til reduserte billettpriser på kollektiv.

**Saksframlegg**Etter behandling i Buskerudbysamarbeidets organer ble det i brev av 22. januar 2020 søkt Samferdselsdepartementet om 20 mill. kr til reduserte billettpriser på kollektivtrafikk. Takster ble foreslått redusert på følgende måte:

• 30 dagerskort (inkl. student) reduseres med kr 60 uavhengig av antall soner

• Enkeltbillett voksen i sone 1 reduseres fra kr 37 til kr 25

• Enkeltbilletter barn/honnør i sone 1 reduseres fra kr 21 til kr 13

I tillegg ble det foreslått å sette av til sammen 1 mill. kr til markedsføring og en uavhengig evaluering om hvordan ordningen har virket inn på nullvekstmålet.

I brev av 5. mai 2020 fra Samferdselsdepartementet heter det at:

“*Buskerudbyen har søkt om 20 mill. kr for 2020. Midlene skal bl.a. brukes til reduksjon av takstene på 30-dagerskort og enkeltbilletter. Dette er i tråd med formålet med ordningen.*

*Buskerudbyen har belønningsavtale med staten for perioden 2020-2021. Tilskuddet følger perioden for belønningsavtalen. Byområdet tildeles med dette 20 mill. kr årlig for hele avtaleperioden under forutsetning av at midlene brukes i tråd med intensjonen for ordningen. Midlene innlemmes i belønningsavtalen Buskerudbyen har med staten. Det skal rapporteres i henhold til retningslinjene for belønningsordningen, men tilskuddet kan ikke holdes tilbake eller reduseres slik som nevnt i punkt 7 i avtalen. Tilskuddet vil bli prisjustert. Samferdsels-departementet vil betale ut midlene for 2020 i løpet av kort tid. Midlene for 2021 utbetales på bakgrunn av rapportering for 2020. Det tas forbehold om Stortingets godkjenning gjennom behandlingen av statsbudsjettet”.*

Det er gitt tydelig signal om at tilskuddet også vil bli gitt i 2021 og bli prisjustert. Det foreslås at Buskerudbysamarbeidets vedtak om en uavhengig evaluering om hvordan ordningen har virket inn på nullvekstmålet følges opp til høsten med en sak om mandat og tidspunkt for gjennomføring. Administrativ styringsgruppe behandlet saken i møte 15. mai 2020.

***Forslag til konklusjon:*** *Saken tas til orientering.*

**Sak 19/20 Oppdatering av handlingsprogram til Areal- og transportplan Buskerudbyen 2020-23**

 **Hensikt med saken**
Følge opp tidligere vedtak om å oppdatere handlingsprogrammet til Areal- og transportplan Buskerudbyen 2013-23. Drøfte innretningen på arbeidet med oppdateringen og drøfte konkrete eksempler på forslag til nye formuleringer i handlingsprogrammet.

**Bakgrunn**Felles Areal- og transportplan Buskerudbyen 2013-23 ble vedtatt som regional plan den 7. februar 2013 i Buskerud fylkesting. Planen har egne planretningslinjer og handlingsprogram for perioden 2013-2016. Etter vedtak i administrativ styringsgruppe 22. mai 2015 ble det satt i gang en prosess for å få vurdert hvordan Areal- og transportplan Buskerudbyen 2013-23 var fulgt opp, samt å vurdere en ajourføring av handlingsprogrammet.

Statusrapport for oppfølging areal- og transportplan Buskerudbyen 2013-23 ble behandlet i ATM-utvalget 23. juni 2017 med slikt vedtak:

*“1. Rapport om oppfølging av areal- og transportplan Buskerudbyen 2013-23 tas til orientering.
2. Hovedstrategiene i Areal- og transportplan Buskerudbyen 2013-23 ligger fast. Revidering av planen vurderes på nytt når bypakke for området er iverksatt.
3. Handlingsprogram for perioden 2013-16 er i stor grad iverksatt. Det utarbeides handlingsprogram for perioden 2018-23 som legges fram til behandling i kommunene og fylkeskommunen i 2018”.*

Fagrådet behandlet saken på nytt i oktober 2019 og mente da at arbeidet med å oppdatere handlingsprogrammet kunne avventes noe til nye politikere hadde fått satt seg inn i gjeldende areal- og transportpolitikk og til kommunestyret for nye Drammen kommune var etablert 1.1.2020.

Det er nå ønskelig å gjenoppta arbeidet med sikte på behandling av oppdatert handlingsprogram i Buskerudbyens organer i løpet av 2020.

**Formål og innretning av arbeidet**
Formålet med oppdateringen er å få et ajourført handlingsprogram som grunnlag for å følge opp mål og strategier i gjeldende areal- og transportplan, men nå med nye forutsetninger for transportpolitikken. Oppdateringen vil kunne bidra til å gi partnerne fornyet kunnskap om innholdet i felles areal- og transportplan, dette er særlig aktuelt nå etter valget i 2019 med mange nye politikere i kommunestyrer / bystyrer og fylkesting. Mange tiltak i gjeldende handlingsprogram er gjennomført, andre tiltak er ikke lenger aktuell politikk og det må arbeides med nye tiltak for å nå overordnede mål for areal- og transportpolitikken.

Det legges opp til en drøfting i møtet om innretningen av arbeidet med oppdatert handlingsprogram. I møtet vil det presenteres konkrete eksempler på forslag til nye formuleringer i handlingsprogrammet som erstatter handlingspunkter som ikke lenger er aktuelle – særlig er det aktuelt å omformulere handlingspunkter som gjelder arbeid med Buskerudbypakke 2 / bypakke for Buskerudbyen.

Forslag til framdrift:

* August/september 2020: Fagseminar om areal- og transportplanlegging
* Arbeidsgruppe med deltakelse fra kommunene og Buskerudbyens øvrige partnere etableres for å utarbeide forslag til oppdatert handlingsprogram.
* Høsten 2020: Buskerudbyens organer behandler endelig forslag til oppdatert handlingsprogram.
* Høsten 2020: Statlige transportetater behandler forslaget til oppdatert handlingsprogram.
* November / desember 2020: Kommunestyrer og Viken fylkeskommune vedtar oppdatert handlingsprogram for Areal- og transportplan Buskerudbyen for perioden 2021-23.

Administrativ styringsgruppe behandlet saken i møte 15. mai 2020.

***Forslag til konklusjon****Arbeidet med oppdatering av handlingsprogram for felles areal- og transportplan for Buskerudbyen gjennomføres som skissert i saken og med innspill fra ATM-utvalget.*

**Sak 20/20 Tilskuddsmidler 2020 til areal i byvekstavtaler**

**Hensikt med saken**
Redegjøre for muligheten til å søke om tilskuddsmidler til areal i byvekstavtaler i 2020. Å drøfte prosess og muligheter i en ny søknad fra Buskerudbyen.

**Bakgrunn**
Kommunal- og moderniseringsdepartementet lyser i 2020 ut inntil 25,9 millioner kroner som tilskudd til prosjekter som bygger opp under en bærekraftig arealbruk i de ni største byområdene, i tråd med målsettingene for arbeidet med byutviklings- og byvekstavtaler. Viktige premisser for arbeidet er en effektiv oppfølging av regionale planer og statlige planretningslinjer for samordnet bolig-, areal- og transportplanlegging. Tilskuddsordningen gjelder for kommuner og fylkeskommuner innenfor de ni byområdene.
Søknadsfrist: 17. august 2020.

Ordningen med byvekstavtaler skal stimulere til bedre framkommelighet, miljø og helse i storbyområdene ved å dempe veksten i personbiltransport og øke antallet kollektivreiser på bekostning av reiser med personbil. Dette krever en bevisst arealbruk som bygger opp under de miljøvennlige transportformene. Byvekstavtalene skal bidra til å nå nullvekstmålet, og erstatter tidligere bymiljøavtaler og byutviklingsavtaler. I tillegg bevilger Samferdselsdepartementet belønningsmidler som også er en incentivordning som skal bidra til å nå nullvekstmålet. Belønningsordningen omfatter de av de største byområdene som ikke har startet opp forhandlinger om byvekstavtale. Dagens ordninger omfatter i dag de ni største byområdene Oslo og Akershus, Bergensområdet, Trondheimsområdet, Nord-Jæren, Kristiansandsregionen, Tromsø, Nedre Glomma, Grenland og Buskerudbyen.

På arealsiden er formålet med byvekstavtalene en effektiv oppfølging av regionale og inter-kommunale areal- og transportplaner, og forpliktende samarbeid om utvikling av kollektivknute-punkter med høy arealutnyttelse, samtidig som by- og bokvaliteten ivaretas. Avtalene skal bidra til en arealbruk som bygger opp under statens investeringer i kollektivtransport, sykling og gange.

**Formål med tilskuddsordningen**
Tilskuddsordningen skal bidra til arbeidet med å bygge opp under en bærekraftig arealbruk i de ni største byområdene, i tråd med målsettingene for arbeidet med arealtiltak i byutviklings- og byvekstavtaler. Viktige premisser for arbeidet er en effektiv oppfølging av regionale planer og statlige planretningslinjer for samordnet bolig-, areal- og transportplanlegging.

**Hva kan det søkes midler til?**
Det kan søkes om støtte til prosjekter som bidrar til å utvikle arealtiltak i de ni største byområdene i tråd med ovennevnte mål. Det vises til nærmere kriterier i retningslinjene for ordningen.

**Hvem kan søke?**
Kommuner og fylkeskommuner som omfatter byområder som er berørt av arbeidet med byutviklings- og byvekstavtaler, kan søke om midler. Dette gjelder Oslo og Akershus, Bergensområdet, Trondheimsområdet, Nord-Jæren, Kristiansandsregionen, Tromsø, Nedre Glomma, Grenland og Buskerudbyen.

Mer om tilskuddsordningen og retningslinjer for ordningen kan leses her: <https://www.regjeringen.no/no/dep/kmd/kmd-tilskudd/bolig--areal--og-transportplanlegging-for-en-barekraftig-og-attraktiv-byutvikling/retningslinjer-for-tilskudd-til-bolig--areal--og-transportplanlegging-for-en-barekraftig-og-attraktiv/id2548532/>

**Tildelte midler til Buskerudbyen i 2018 og 2019**
Buskerudbyen har fått tildelt midler fra støtteordningen både i 2018 (2,1 mill kr) og 2019 (1,8 mill kr) til følgende prosjekter:

2018: Støtte til planarbeid i prioriterte utviklingsområder i Buskerudbyen:

* Lier: "Før byen kommer" – kr 400 000
* Drammen: "Gulskogen nord" – kr 400 000
* Nedre Eiker: «Torget i Mjøndalen» – kr 400 000
* Øvre Eiker: «Sentrumsutvikling i Hokksund» - kr 400 000

2018: Andre arealtiltak:

* Forprosjekt: «Utvikling av GIS-verktøy for å følge opp og utvikle prioriterte vekstområder i tråd med regional plan» – kr 200 000
* Studie: «Boligpreferanser i Buskerudbyen» - kr 300 000

Buskerudbyen har fått godkjent en utsettelse for ferdigstillelse av ovennevnte prosjekter ut 2020.

2019: Støtte til planarbeid i prioriterte utviklingsområder i Buskerudbyen

* Drammen: "Utvikling av området rundt dagens sykehusområde" – kr 200 000
"Gulskogen nord" – kr 400 000
* Øvre Eiker: "Sentrumsutvikling Vestfossen" – kr 600 000
"Sentrumsutvikling Hokksund" – kr 400 000
* Lier: "Før byen kommer" – kr 200 000

**Ny søknad fra Buskerudbyen i 2020**
Det anbefales at det også i 2020 sendes en felles søknad fra Buskerudbyen. Søknaden koordineres av sekretariatet i Buskerudbyen.

Det vil bli gjennomført et arbeidsmøte mellom kommunene i Buskerudbyen og Viken 26. mai der forslag til innretting av ny søknad drøftes i fellesskap.

En mulighet er å søke om midler til å videreføre det planarbeidet Buskerudbyen allerede har fått støtte til. Det bør vurderes om det nå er nye plantiltak/arealtiltak som kommunene og fylkeskommunen kan søke om. Det minnes i den sammenheng om kriteriene for støtteordningen:

I utvelgelsen av prosjekter blir følgende kriterier vektlagt:

* Prosjekter som bidrar til å realisere boligbygging, fortetting og transformasjon i prioriterte områder ved eksisterende og nye kollektivtransporttraséer og spesielt rundt holdeplasser/stasjoner. Prosjektene skal samtidig sikre bymessighet med høy grad av urbane kvaliteter og med en arealutnyttelse utover det som er typisk.
* Prosjekter som inngår som verktøy for å følge opp og utvikle prioriterte vekstområder i tråd med regional eller interkommunal plan
* Overførbarhet; prosjekter skal kunne brukes som eksempel for andre byer og byregioner
* Samarbeid med næringsliv og andre private aktører, herunder innbyggere
* Smart bruk av IKT
* Om prosjektene viser hvordan universell utforming kan inngå

Det er krav om egenandel for prosjekter som får arealtilskudd. KMD dekker maksimalt 50 pst av totale midler som brukes på prosjektene.

Det kan ikke søkes midler til:

* Det gis ikke støtte til drift, til bedriftsutvikling, direkte til næringsvirksomhet eller til fysiske investeringer.
* Det kan ikke gis støtte til å dekke kostnader i prosjektet som vil være å betegne som statsstøtte etter EØS-reglene. Slike kostnader vil bli holdt utenfor tilskuddsgrunnlaget. Egeninnsats regnes i denne sammenhengen som medfinansiering.

**Forslag til prosess**
Kommunene Lier, Drammen, Øvre Eiker, Kongsberg og Viken fylkeskommune kom med innspill til ny søknad fra Buskerudbyen i felles arbeidsmøte 26. mai 2020. Sekretariatet i Buskerudbyen koordinerer innspillene og legger til rette for felles drøfting av forslag til søknad på vegne av Buskerudbyen. I arbeidsmøte 26. mai var det enighet om at det er behov for å bruke juni på å forankre en søknad bedre i kommunene og det bes om at fagrådet kvalitetssikre denne (pr. e-post) i august før den sendes til KMD.

***Forslag til konklusjon:*** *Fagrådet gis mandat til å ferdigstille søknad om arealtilskudd til KMD for 2020. Søknaden sendes KMD innen fristen 17. august 2020.*

**Sak 21/20 Orienteringssak - Statens Vegvesens organisering og oppgaver**Avdelingsdirektør Fred Anton Mykland, Statens Vegvesen, Transport Øst orienterte kort om vegvesenets nye organisering i ATM-utvalgsmøtet 21. februar 2020.
Det var ønskelig at han kom tilbake med en nærmere orientering om organisering og oppgaver.  **Sak 22/20 Status**

**Jernbanedirektoratets deltakelse i Buskerudbysamarbeidets organer**Jernbanedirektoratet ved Ove Skovdahl viser i mail 2. mars 2020 til at de har tatt en gjennomgang av kapasitet for Jernbanedirektoratets deltagelse i forskjellige samarbeids-forum med fylkeskommuner og byområder og konkludert med ønske om å følge Buskerud-bysamarbeidet gjennom deltagelse i administrativ styringsgruppe (Torgeir Dalene, med Ove Skovdahl som stedfortreder) og ATM-utvalget (Ove Skovdahl, med Torgeir Dalene som stedfortreder). Ved behov for konkrete avklaringer vil de også kunne delta i møter i andre organer i samarbeidet.

**Buskerudbyens innspill Nasjonal transportplan 2022-33**ATM-utvalget vedtok i møte 21. februar 2020 å sende Buskerudbyens innspill til Nasjonal transportplan 2022-33 til Viken fylkeskommune innen fristen 2. mars og direkte til Samferdselsdepartementet parallelt med Vikens oversendelse til SD innen 14. mai.

Viken fylkesting har i møte 20. mai 2020 behandlet innspill til grunnlag for prioriteringer i Nasjonal transportplan 2022-2033: <https://prod.elementscloud.no/eInnsyn.VikenFylkesting/DmbHandling/Details/417?sourceDatabase>=

Samferdselsdepartementet har i arbeidet med neste Nasjonal Transportplan gitt 9 deloppdrag til transportvirksomhetene (Statens Vegvesen, Nye Veger, Jernbanedirektoratet, Avinor og Kystverket) på tema som er viktige for neste NTP. Svarene utgjør virksomhetenes faglige innspill til stortingsmeldingen om NTP. Med høringsfrist 1. juli 2020 inviterer Samferdselsdepartementet til høring av transportvirksomhetenes svar på oppdragene.

Oppdrag 9 omhandlet prioriteringer og i slutten av mars forelå transportvirksomhetens forslag til prioritering, fordeling av midler til nye store prosjekter, utbedringer og sikringstiltak. <https://www.regjeringen.no/no/tema/transport-og-kommunikasjon/nasjonal-transportplan/ntp-2022-2033-i-arbeid-ny/nasjonal-transportplan-2022-2033---i-arbeid/oppdrag-til-virksomhetene/id2643273/?expand=factbox2679701>

For Buskerudbyen er det spesielt Statens vegvesens og Jernbanedirektoratets svar som det kan være interessent å bli orientert om når det gjelder Buskerudbyområdet. Det forberedes en kort orientering om disse til ATM-utvalgets møte.

***Forslag til konklusjon:*** *Status tas til orientering.*

**Sak 23/20 Eventuelt**

**Vedlegg 1**

**Møtereferat ATM-utvalget**

**Møte nr. 2/20** - **15.05.2020**

|  |  |
| --- | --- |
| **Tilstede** | **ATM-utvalget:** Monica Myrvold Berg, ordfører, Drammen kommune (leder)Gunn Cecilie Ringdal, ordfører, Lier kommuneKnut Kvale, ordfører, Øvre Eiker kommuneAnders Næss, varaordfører, Kongsberg kommuneAnne Sandum, fylkesråd, Viken fylkeskommuneFred Anton Mykland, leder, transport og samfunn øst, Statens Vegvesen**Fra administrasjonen:**Bente Gravdal, rådmann, Lier kommuneJens Sveaass, kommunalsjef, Kongsberg kommuneEinar Jørstad, direktør for kultur, by- og stedsutvikling, DrammenTrude Andresen, kommunedirektør, Øvre Eiker kommuneGro Ryghseter Solberg, avdelingsleder, mobilitet og samfunn, Viken fylkeskommune**Fra sekretariatet:**David Ramslien, daglig leder BuskerudbysamarbeidetTrond SolemIngunn LarsenJomar L. LangelandTor Atle Odberg  |

 **Sak 08/20 Referat fra forrige møte**Referat fra møte i ATM-utvalget 21. februar 2020.

***Konklusjon:*** *Referatet godkjennes*
**Sak 09/20 Forhandlingsgrunnlag byvekstavtale – foreløpig drøfting**

Rolf David Ramslien orienterte om foreløpig status i arbeidet med forhandlingsgrunnlag og forslag til veien videre, med bakgrunn i møtet med Samferdselsdepartementet 14. mai.

Drøfting i møtet
Fra kommunene og fylkeskommunens side var det enighet om at det er svært viktig at Buskerudbysamarbeidet fortsetter å være tydelige overfor staten når det gjelder behovet for å inngå en byvekstavtale. Samtidig ble det vist til fjernmøtet ordførerne hadde med Samferdselsdepartementet dagen før. Der ble det formidlet at Buskerudbyen vil få belønningsmidler også etter at avtalen for 2020-2021 utløper, og inntil en eventuell byvekstavtale foreligger. Fortsatt belønningsmidler er nødvendig for å sikre forutsigbarhet, særlig for det styrkede busstilbudet - som har vist seg å ha god effekt i arbeidet med å nå nullvekstmålet. Men skal Buskerudbyen lykkes med å løse de trafikale utfordringene som er ventet å øke uten flere tiltak, er man avhengig av ytterligere statlige midler, i tillegg til lokale bidrag og samordnet satsing. Her inngår behovet for å videreutvikle jernbanen som ryggrad i kollektivsystemet i Buskerudbyen. Belønningsordning er et midlertidig tiltak fram til byvekstavtale og fases inn i denne i framtiden, ifølge Samferdselsdepartementet (regjeringen.no, 08.05.2020). Derfor er en byvekstavtale avgjørende.

Det ble også referert til at det i samme møte ble uttrykt en viss usikkerhet fra departementets side rundt hvordan de skal gripe an Buskerudbyens ønske om byvekstavtale, som det eneste av de store byområdene uten bompengepakke. Statssekretæren foreslo å opprette en administrativ dialog mellom Buskerudbyen og departementet for å klargjøre veien videre.

Det var enighet i ATM-møtet om viktigheten av å komme raskt i gang med den administrative dialogen for å få mer klarhet i hva det ligger av muligheter, begrensinger og krav i en byvekstavtale, inkludert økonomiske egenbidrag. Lokalpolitisk forankring, felles forståelse og enighet vil være avgjørende i den videre prosessen.

Det ble understreket at det samtidig er nødvendig å opprettholde politisk dialog med myndighetene, at Buskerudbyen må stå samlet og være offensive. Det tas endelig stilling til videre prosess i ATM-utvalgets møte 05.06. Nullvekstmålet må synes i planprosjekter. Det er også en del av egenbidraget som kan legges i potten. Buskerudbyen må vise hva vi kan få til med færre ressurser, “og være den smarte byen”.

Fra fylkeskommunen ble det påpekt at siden Buskerudbyen har valgt ikke å ha bommer, må store veiprosjekter og tiltak vente. Vi må ta utgangspunkt i den veistrukturen vi har i dag, og bruke trafikkreregulering og andre virkemidler for å få bedre trafikkflyt. Vi må tenke nytt og utradisjonelt når det gjelder mobilitet, og samarbeide med teknologimiljøet i området vårt. Det er inngangsnøkkelen til å nå nullvekstmålet og få en byvekstavtale.

Det var enighet om at ny teknologi og smart mobilitet skal legges inn som tilleggspunkt i oppsummeringen av de viktigste prioriteringene i forhandlingsgrunnlaget.

Det ble presisert fra Lier at det er en klar forventing om at Statens vegvesen videreformidler til Samferdselsdepartementet at det ikke er riktig at Buskerudbyen har kommet kort i arbeidet med grunnlag til en byvekstavtale, slik det ble oppfattet i møtet 14. mai. Den statlige byutredning bygger opp under den helhetlige tiltaksporteføljen som departementet ønsker seg. Det er heller ingen statlige krav om bompenger for å få inngå en byvekstavtale. Så med vårt forhandlingsgrunnlag som vi er i ferd med å sluttføre, er vi klare for å sette oss ved forhandlingsbordet. Det er flere byområder som har store, dyre prosjekter som kan spise mye av potten som er satt av til byvekstavtaler. Det er viktig at vi ikke kommer for sent på banen. Når det gjelder videre arbeid med lokalpolitisk forhandlingsgrunnlag, var det enighet om at det er behov for politisk forankring og drøfting av sentrale problemstillinger.

Statens vegvesen fremholdt at de ikke kan komme med noen forpliktelser når det gjelder statlige samarbeidsmidler nå, og ba om at det ble tatt hensyn til dette i forhandlingsgrunnlaget.

***Konklusjon:*** *ATM-utvalget anbefaler hovedinnretning i utkast til forhandlingsgrunnlag og skissert innhold i et felles lokalpolitisk saksfremlegg.
Det tas endelig stilling til videre prosess i neste møte i ATM-utvalget 5. juni.
Det arbeides videre med ytterligere spissing av behovene for framtidsrettede mobilitetsløsninger i Buskerudbyen. Det legges opp til en lokalpolitisk drøftingssak for sentrale problemstillinger.*

**Sak 10/20 Innspill til retningslinjer for sekretariatene for byvekstavtaler**

Rolf David Ramslien innledet.

Drøfting i møtet:
Det ble fremholdt at retningslinjene ikke må være så detaljerte eller begrensende at de ikke tar hensyn til enkelte byområders særstilling. Retningslinjene må være presise i ordbruken, og ikke innbefatte bomavtaler, men kun byvekstavtaler. Sekretariatet vil også ha flere funksjoner utover å jobbe med en eventuell byvekstavtale.
***Konklusjon:***

* *ATM-utvalget anbefaler innspill til retningslinjer som foreslått fra Administrativ styringsgruppe.*
* *Buskerudbyen sender innspillene til Statens vegvesen innen fristen 1. juni.*
* *Statens vegvesens utkast til retningslinjer (sendes ut 15.06) behandles i Buskerudbyens organer etter sommeren.*

**Sak 11/20 Innspill til regional planstrategi for Viken**

Jomar Langeland innledet.

Drøfting i møtet: Det ble fremhevet at en rullering av areal- og transportplanen for Buskerudbyen vil være viktig for kommuneplanene. Lier skal for eksempel snart vedta rullering av planstrategien, og skal kanskje ikke ha en like omfattende revisjon av arealplanene fremover som i fjor. Hvilken betydning vil den nye areal- og transportplanen i Buskerudbyen ha for kommunene?

Jomar Langeland fremholder at arealpolitikken i en ny areal- og transportplan for Buskerudbyen i utgangspunktet vil ligge fast (knutepunktsutvikling med jernbanen som ryggrad) med noe tilpasning av transportpolitikken.

Det ble foreslått at siden saken ikke er forankret i kommunestyrene, bør ATM-utvalget gjøre en endring i forslaget til konklusjon.

***Konklusjon****:*

*Kommunenes representanter i ATM-utvalget ber Viken fylkeskommune om å ta inn i sin regionale planstrategi for perioden 2021-2030 at Areal- og transportplan Buskerudbyen 2013-23 oppdateres.*

*En oppstart av planarbeidet kan skje i 2021/22 med sikte på endelig vedtak i 2023.*

*Det forutsettes at kommunene skal ha en førende rolle i arbeidet med å utforme innholdet i den oppdaterte planen*

**Sak 12/20 Årsrapport Buskerudbysamarbeidet 2019**

Rolf David Ramslien innledet.

Drøfting i møtet:
Det ble fremhevet at de positive resultatene når det gjelder måloppnåelse vil være gode å ha med seg inn i byvekstforhandlinger.

 ***Konklusjon:*** *Forslaget til årsrapport godkjennes og oversendes partnerne.*

**Sak 13/20 ATM-rådsmøte 2. juni**

Drøfting i møtet:

Det foreslås at hovedhensikten med møtet 2. juni 2020 er å orientere om:

Status for arbeid med forhandlingsgrunnlag for byvekstavtale og evt. videre prosess.

Møtet gjennomføres som fjernmøte. Nærmere program sendes ut i uke 21.

***Konklusjon:*** *Saken drøftet og innspill innarbeides i programmet.*

**Sak 14/20 Eventuelt**Sekretariatsleder David Ramslien orienterte kort om Bane NOR Eiendom sin planlagte kartlegging av parkering og mobilitet på stasjonene fra Lier til Kongsberg. Arbeidet skal ses i sammenheng med Bane NORs mobilitetsstrategi. Saken følges opp administrativt.